Erään viinialan nimityksen tuote-eritelmän vakiomuutoksen hyväksymistä koskevan tiedonannon julkaiseminen (komission delegoidun asetuksen (EU) 2019/33 17 artiklan 2 ja 3 kohta)

(2020/C 94/05)

Tämä ilmoitus julkaistaan komission delegoidun asetuksen (EU) 2019/33 17 artiklan 5 kohdan mukaisesti (1).

VAKIOMUUTOKSEN HYVÄKSYNNÄN TIEDOKSI ANTAMINEN

”Vinsobres”

Viitenumero: PDO-FR-A0690-AM02

Tiedonannon päivämäärä: 8. tammikuuta 2020

HYVÄKSYTYN MUUTOKSEN KUVAUS JA PERUSTELUT

1. Rajattu viljelyalue

Lisätään alueita, joilla eri toimenpiteet on toteutettava, koskevaan tuote-eritelmän IV kohdan 2 alakohtaan päivämäärä 19. kesäkuuta 2019. Tällä muutoksella halutaan lisätä päivämäärä, jona kansallinen toimivaltainen viranomainen hyväksyi maantieteellisellä tuotantoalueella sijaitsevan rajatun viljelyalueen muutoksen. Viljelyalueen rajaamisella tarkoitetaan asianomaisen tarkistetun nimityksen tuotantoon soveltuvien viljelylohkojen yksilöimistä maantieteellisellä tuotantoalueella.

Tämä muutos ei vaikuta yhtenäiseen asiakirjaan.

2. Viiniköynnöslajikkeet

Lajikkeiden määräsuhteita koskevia sääntöjä ei sovelleta punaisten rypälelajikkeiden osalta rypäleentuottajiin, jotka eivät valmista tuotannostaan viiniä ja joiden viljelemä kokonaisala tarkistetun alkuperänimityksen ”Vinsobres” rajatulla viljelyalueella on alle 1,5 hehtaaria.

Tämä tuote-eritelmän muutos ei vaikuta yhtenäiseen asiakirjaan.

3. Kastelu

Kastelu on sallittu Ranskan maatalous- ja merikalastuslain D. 645-5 §:llä vahvistetun kansallisen säännön mukaisesti. Tästä määrätään viinitarhan hoitoa koskevassa tuote-eritelmän VI kohdassa.

Kumotaan lohkojen sisällä olevien kiinteiden kastelulaitteiden käyttöä koskeva kielto.

Silloin, kun kastelu on sallittu, vahvistetaan kasteltujen lohkojen keskimääräiseksi enimmäistuotokseksi 5 000 kg/ha eikä 7 000 kg/ha, jotta viinituotos ei kasvaisi.

Nämä tuote-eritelmän muutokset eivät vaikuta yhtenäiseen asiakirjaan.

4. Nuorten viiniköynnösten ottaminen tuotantoon

Aikaistetaan ajankohta, jona tuotanto aloitetaan nuorilla viiniköynnöksillä, kolmanteen vuoteen istutuksesta, kun se aiemmin oli seitsemäs vuosi (vartetuilla viiniköynnöksillä toinen vuosi, kun aiemmin kuudes vuosi), jotta mahdollistetaan uudet istutukset ja viinitarhan nopeampi uudistaminen.

Tämä tuote-eritelmän muutos ei vaikuta yhtenäiseen asiakirjaan.

5. Yhteys maantieteelliseen alueeseen

Yhteyttä maantieteelliseen alueeseen on täydennetty maininnalla viinien pakollisesta kypsytysjaksosta. Syy- ja seuraussuhteita koskevaan kohtaan on lisätty seuraava virke: ”Näiden konsentroituneiden viinien ominaisuudet voimistuvat ja stabiloituvat kypsytysaikana, joka jatkuu ainakin sadonkorjuuta seuraavan vuoden 15. maaliskuuta asti. ”

Yhtenäistä asiakirjaa on täydennetty tämän seikan täsmentämiseksi kohdassa ”Yhteys maantieteelliseen alueeseen”.

6. Viinien liikkeeseenlaskun ajankohta

Poistetaan rypäleiden käsittelyyn, viininvalmistukseen, viinin kypsytykseen, pakkaukseen ja varastointiin liittyviä toimenpiteitä koskevassa tuote-eritelmän IX kohdassa vahvistettu päivämäärä korjuuvuoden 1. joulukuuta, josta alkaen viinit voivat liikkua valtuutettujen varastonpitäjien ja kauppiaiden välillä.

Tämän rajoituksen poisto mahdollistaa sen, että viinit voivat liikkua eri toimijaryhmien välillä maantieteellisellä alueella ja sen välittömässä läheisyydessä sijaitsevalla alueella ennen markkinoille saattamista.

Tämä tuote-eritelmän muutos ei vaikuta yhtenäiseen asiakirjaan.

YHTENÄINEN ASIAKIRJA

1. Tuotteen nimi

Vinsobres

2. Maantieteellisen merkinnän tyyppi

SAN – Suojattu alkuperänimitys

3. Rypäletuotteiden luokat

1. Viini

4. Viini(e)n kuvaus

Suojattu alkuperänimitys ”Vinsobres” varataan hiilihapottomille punaviineille. Viinit valmistetaan pääasiassa lajikkeista Grenache N, Mourvèdre N ja Syrah N.

Ne konsentroidaan ja ne saavat voimakkaan tuoksun. Nuorella viinillä tuoksulle ovat ominaisia tuoreiden hedelmien vivahteet, ja myöhemmin siihen kehittyy hillottujen hedelmien, alkoholin, mausteiden (pippuri) ja yrttien sävyjä.

Viinien suutuntuma on erityisen tasapainoinen. Viineissä on rakennetta ja runsautta sekä silkkisiä ja elegantteja tanniineja. Hedelmäiset aromit säilyvät voimakkaina pitkään. Näiden konsentroitujen viinien ominaisuudet voimistuvat ja stabiloituvat kypsytysaikana, joka jatkuu ainakin sadonkorjuuta seuraavan vuoden 15. maaliskuuta asti. Kypsytys lisää viiniin vaniljan, paahtuneen tammen ja savun vivahteita.

Viinien väri on voimakkaan punainen ja tuoksu runsas ja monivivahteinen. Viinit ovat tasapainoisia ja soveltuvat hyvin kypsytettäväksi.

Viineillä on oltava seuraavat analyyttiset ominaisuudet:

— omenahappopitoisuus ≤ 0,4 g/l; muunnettu väri-intensiteetti ≥ 8; polyfenolipitoisuuden indeksi ≥ 52;

— käymiskykyisten sokereiden pitoisuus ≤ 3 g/l viineillä, joiden luonnollinen alkoholipitoisuus tilavuusprosentteina on ≤ 14 %;

— käymiskykyisten sokereiden pitoisuus ≤ 4 g/l viineillä, joiden luonnollinen alkoholipitoisuus tilavuusprosentteina on > 14 %.

Muut analyyttiset perusteet yhteisön sääntelyn mukaan.

Yleiset analyyttiset ominaisuudet Kokonaisalkoholipitoisuus enintään (til-%) 14,5 Todellinen alkoholipitoisuus vähintään (til-%) 12,5 Vähimmäishappopitoisuus Haihtuvien happojen pitoisuus enintään (milliekvivalenttia/litra) 14,28 Kokonaisrikkidioksidipitoisuus enintään (mg/l)

5. Viininvalmistusmenetelmät

a. Olennaiset viininvalmistusmenetelmät

Erityinen viininvalmistusmenetelmä

— Korjatun rypälesadon lämpökäsittely yli 40 °C:ssa on kielletty.

— Puupalojen käyttö on kielletty.

Edellä esitettyjen määräysten lisäksi viininvalmistusmenetelmien on oltava unionin tasolla sekä Ranskan maatalous- ja merikalastuslaissa (Code rural et de la pêche maritime) asetettujen velvoitteiden mukaisia.

Viljelykäytäntö

Köynnösten välinen etäisyys

— Rivien välinen etäisyys saa olla enintään 2,50 metriä.

— Kullakin köynnöksellä on enintään 2,50 m2 maa-alaa. Tämä pinta-ala saadaan kertomalla rivien välinen etäisyys köynnösten välisellä etäisyydellä.

— Samalla rivillä olevien köynnösten välinen etäisyys on 0,80–1,20 metriä.

Viiniköynnösten leikkaus

— Viiniköynnökset leikataan matalaleikkauksena (goblet- tai Royat-leikkaus) siten, että niihin jää enintään 6 kannusversoa.

— Kussakin kannusversossa on enintään 2 silmua.

— Royat-kasvatustavan käyttöönotto edellä kuvatun mukaisena rajataan kaikilla lajikkeilla kahteen vuoteen. Tänä aikana Guyot-leikkaus on sallittu, joko yksinkertaisena Guyot-leikkauksena siten, että pitkään oksaan jää enintään 8 silmua ja yhteen tai kahteen kannusversoon enintään 2 silmua, tai kaksinkertaisena Guyot-leikkauksena siten, että kumpaankin pitkään oksaan jää enintään 6 silmua ja yhteen tai kahteen kannusversoon enintään 2 silmua.

Kastelu on sallittu.

b. Enimmäistuotokset

42 hehtolitraa/ha

6. Rajattu maantieteellinen alue

Viinirypäleet on korjattava ja viiniytettävä sekä viini valmistettava ja kypsytettävä Vinsobresin kunnan alueella Drômen departementissa.

7. Pääasialliset rypälelajikkeet

Grenache N

Syrah N – Shiraz

Mourvèdre N – Monastrell

8. Yhteyden/yhteyksien kuvaus

Tarkistetun alkuperänimityksen ”Vinsobres” maantieteellinen alue sijaitsee Drômen departementissa, Valréasin mioseeniaikaisen sedimenttialtaan ja Aygues-joen kolluviaali- ja alluviaalikerrostumien muodostaman laakson keskellä. Aygues on Välimerta kohti laskeva vuoripuro, joka on kuljettanut hienontunutta karkeaa ainesta Alppien rinteiltä miljoonien vuosien ajan.

Tuloksena on syntynyt kukkulainen maasto, joka kohoaa korkeimmillaan yli 500 metrin korkeuteen pohjoinen–itä- ja etelä–länsisuunnassa. Kukkuloiden juurella sijaitsevat etelään päin avautuvat penkereet ja loivasti kaltevat rinteet.

Alueella on Välimeren alueen paikallisilmasto, jossa erottuu kaksi sateista kautta, ensimmäinen syksyllä ja toinen maalis-toukokuussa, ja kaksi kuivaa kautta, ensimmäinen tammi-helmikuussa ja toinen heinäkuussa, jolloin on erityisen kuivaa. Vuoden keskilämpötila on 12,7 °C. Mistraalin (pohjoistuuli) merkitys alueen ympäristössä on keskeinen. Mistraalin vaikutus on tietenkin kuivattava, mutta se myös rajoittaa luonnollisella tavalla sienitautien kehittymistä. Kuiva ilmasto kesällä suosii myös rypäleiden kypsymistä. Mistraalin kuivattava vaikutus lisää myös rypäleiden sisältämien eri aineiden kertymistä.

Maaperä on yleisesti kivistä. Sen väri vaihtelee punaisesta ruskeaan, mikä yhdessä pinnanmuodostuksen kanssa luo lämpöolot, jotka edistävät kasvuston varhaista kehittymistä hyödyllisellä tavalla.

Maaperän luonteesta johtuvat kosteusolot ja ilmasto yhdessä suosivat vivahteikkaiden punaviinien säännöllistä tuotantoa. Kun edellä mainitut tekijät ovat tasapainossa, tuotos on vaatimaton mutta raaka-aine sisältää kaikki ainesosat (rypäleiden laatu).

Tuotettujen viinien tasalaatuisuus ja yhteinen identiteetti ovat todiste viininviljelyalueen erityisluonteesta, josta on tunnustuksena myönnetty kuntaan liittyvä tarkistettu alkuperänimitys. Se on tulos luontoon liittyvien tekijöiden ja kyseisen kunnan tuottajayhteisön ajan kuluessa kerryttämän taitotiedon välisestä erityisestä vuorovaikutuksesta.

Viininviljelijä pystyy ammattitaidollaan, valitessaan viinitarhaksi käytettävät lohkot ja sijoittaessaan viiniköynnökset parhaisiin kohtiin, rajoittamaan korkea sijainnin vaikutuksia.

Näin siis ilmaston vuotuisista vaihteluista huolimatta edellä mainitut tekijät mahdollistavat yhdessä hyvin kypsyneen rypälesadon ja keskipitkään ja pitkään säilytykseen soveltuvien täyteläisten ja konsentroituneiden viinien valmistuksen. Näiden konsentroituneiden viinien ominaisuudet voimistuvat ja stabiloituvat kypsytysaikana, joka jatkuu ainakin sadonkorjuuta seuraavan vuoden 15. maaliskuuta asti.

Kun kaikki edellä mainitut tekijät ovat tasapainossa, saadaan punaviinejä, joiden väri on voimakas ja tuoksu runsas ja monivivahteinen ja jotka ovat tasapainoisia ja soveltuvat kypsytykseen.

9. Olennaiset lisäedellytykset (pakkaaminen, merkinnät, muut vaatimukset)

Pienempää maantieteellistä yksikköä koskeva merkintä

Oikeudellinen kehys:

Kansallinen lainsäädäntö

Lisäedellytyksen tyyppi:

Merkintöihin liittyvät täydentävät määräykset

Edellytyksen kuvaus:

Tarkistetun alkuperänimityksen saaneiden viinien merkinnöissä voidaan täsmentää pienemmän maantieteellisen yksikön nimi seuraavin edellytyksin:

— kyseessä on kiinteistörekisterialue;

— paikka on mainittu sadonkorjuuilmoituksessa.

Suurempaa maantieteellistä yksikköä koskeva merkintä

Oikeudellinen kehys:

Kansallinen lainsäädäntö

Lisäedellytyksen tyyppi:

Merkintöihin liittyvät täydentävät määräykset

Edellytyksen kuvaus:

Suojatun alkuperänimityksen saaneiden viinien merkinnöissä voidaan täsmentää suurempi maantieteellinen yksikkö ”Cru des Côtes du Rhône” tai ”Vignobles de la Vallée du Rhône”.

Välittömässä läheisyydessä sijaitseva alue

Oikeudellinen kehys:

Kansallinen lainsäädäntö

Lisäedellytyksen tyyppi:

Tuotantoa rajatulla maantieteellisellä alueella koskeva poikkeus

Edellytyksen kuvaus:

Välittömässä läheisyydessä sijaitseva alue koostuu viiniyttämistä, viininvalmistusta ja viinin kypsytystä koskevan poikkeuksen mukaisesti 36:sta Drômen departementin kunnasta ja 48:sta Vauclusen departementin kunnasta.

— Drômen departementti: Aubres, La Baume-de-Transit, Bouchet, Chamaret, Chantemerle-lès-Grignan, Châteauneuf-de-Bordette, Clansayes, Colonzelle, Condorcet, Donzère, La Garde-Adhémar, Les GrangesGontardes, Grignan, Mérindol-les-Oliviers, Mirabel-aux-Baronnies, Mollans-sur-Ouvèze, Montaulieu, Montbrison-sur-Lez, Montségur-surLauzon, Nyons, Le Pègue, Piégon, Les Pilles, Rochegude, Roche-SaintSecret-Béconne, Rousset-les-Vignes, Saint-Maurice-sur-Eygues, SaintPantaléon-les-Vignes, Saint-Paul-Trois-Châteaux, Saint-Restitut, Solérieux, Suze-la-Rousse, Taulignan, Tulette, Valaurie, Venterol;

— Vauclusen departementti: Avignon, Beaumes-de-Venise, Bédarrides, Bollène, Buisson, Cairanne, Camaret-sur-Aigues, Caumont-sur-Durance, Châteauneuf-de-Gadagne, Châteauneuf-du-Pape, Courthézon, Faucon, Gigondas, Grillon, Jonquerettes, Jonquières, Lafare, Lagarde-Paréol, Mondragon, Morières-lès-Avignon, Mornas, Orange, Piolenc, Puyméras, Rasteau, Richerenches, Roaix, La Roque-Alric, Sablet, Sainte-Cécile-lesVignes, Saint-Marcellin-lès-Vaison, Saint-Romain-en-Viennois, Saint-Roman-de-Malegarde, Saint-Saturnin-lès-Avignon, Sarrians, Séguret, Sérignan-du-Comtat, Sorgues, Suzette, Travaillan, Uchaux, Vacqueyras, Vaison-la-Romaine, Valréas, Vedène, Villedieu, Violès, Visan.

Linkki eritelmään

https://info.agriculture.gouv.fr/gedei/site/bo-agri/document_administratif-dddce4c8-b45c-443d-9853-598c16610d06

(1) EYVL L 9, 11.1.2019, s. 2.